
Συνάδελφοι,
Μετά τη συνάντηση με το Γενικό Γραμματέα του ΥΠΔΜΘ κ. Κουλαϊδή στο πλαίσιο της κινητοποίησή μας για την έξωση της Γαλλικής και Γερμανικής γλώσσας από το «Νέο Λύκειο» σας ενημερώνουμε για τα εξής:
Το ΥΠΔΜΘ δια στόματος του Γενικού του Γραμματέα διεμήνυσε στα ΔΣ των Επιστημονικών Συλλογικών φορέων Γερμανικής και Γαλλικής γλώσσας, ότι καταργείται ουσιαστικά  η διδασκαλία των ξένων γλωσσών στο Νέο Λύκειο, σε μια προσπάθεια να ελαφρύνει το πρόγραμμα από περιττά μαθήματα όπως  ανέφερε. Πρόκειται μάλιστα για επιθυμία  γονέων και μαθητών οι οποίοι συνέβαλαν στη διαμόρφωση του Νέου Λυκείου!!!!!! Στην επισήμανσή μας ότι όλες οι έγκυρες έρευνες αποδεικνύουν ότι η γλωσσομάθεια είναι προτεραιότητα για τους μαθητές – μαθήτριες  και τις οικογένειές τους και ότι με αυτήν την απόφαση επιβαρύνονται  οικονομικά σε περίοδο κρίσης δεν είχε καμία απάντηση να μας δώσει. 
Παραδέχθηκε επίσης ότι δεν ελήφθησαν υπόψη σε αυτόν το σχεδιασμό  οι επίσημες, επιστημονικά τεκμηριωμένες θέσεις των Συλλόγων μας.
Με αλαζονεία μας  ανακοίνωσε ότι από 1ης Σεπτεμβρίου καθίστανται ανενεργοί οι υπηρετούντες ΠΕ05 και ΠΕ07 στα Λύκεια της χώρας. Μας διαβεβαίωσε επίσης ότι θα εφαρμοστεί σε όλο το εύρος του ο νόμος 3848 προκειμένου να μην πλεονάζει ούτε ένας συνάδελφος ΠΕ05 και ΠΕ07. Αξίζει να υπενθυμίσουμε ότι ο συγκεκριμένος νόμος υποχρεώνει τους πλεονάζοντες συναδέλφους σε μετακίνηση σε όμορους νομούς ακόμα και εκτός περιφέρειας.
Μέσα σ’ ένα πλαίσιο ασαφές και απροσδιόριστο (δεν έχει καταρτιστεί ακόμη το ωρολόγιο και αναλυτικό πρόγραμμα του Γυμνασίου), δεν έδωσε καμία απάντηση παρά μόνο για να μας διαβεβαιώσει ότι οι πλεονάζοντες συνάδελφοι θα μετακινηθούν υποχρεωτικά στα Γυμνάσια και τα Δημοτικά. Φρονεί δε το Υπουργείο, ότι μέχρι τη Γ΄ Γυμνασίου, οι μαθητές θα έχουν πιστοποιηθεί με το επίπεδο Β1 χωρίς όμως να μας απαντήσει με ποιες συγκεκριμένες ενέργειες και προτάσεις θα επιτευχθεί αυτός ο στόχος.  
Η συμπεριφορά του Γ. Γραμματέα,  σε όλη τη διάρκεια της συζήτησης, υπήρξε άκαμπτη, αμετακίνητη, ανένδοτη και αμετάπειστη. Εκπροσωπούμε 5000 περίπου καθηγητές και καθηγήτριες, οι οποίοι μορφώνουμε τους μαθητές και τις μαθήτριες του Ελληνικού σχολείου, η ηγεσία του Υπουργείου Παιδείας οφείλει να μας δεχθεί και να δείξει τον απαιτούμενο σεβασμό στις θέσεις μας και τις τεκμηριωμένες επιστημονικά, εκπαιδευτικά, οικονομικά  και κοινωνικά  προτάσεις μας. 

